Diari Oficial de la Generalitat Valenciana


Sumari del DOGV 4569, del 20-08-2003 (2003/8616)

Notificació de la Resolució del director general d'Indústria i Energia de 2 de juny de 2003. (Exp. ATLINE/2002/660).
--------------------------------------------------------------------------------------------------------------------

### Dades del document

Número de DOGV
:   4569

Data del DOGV
:   20-08-2003

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2003/8616


Organisme emissor
:   Conselleria d'Indústria, Comerç i Turisme

Tipus de document
:   Anunci

Notificació de la Resolució del director general d'Indústria i Energia de 2 de juny de 2003. (Exp. ATLINE/2002/660). [2003/F8616]
  
Atés que no s'ha pogut efectuar a diversos interessats la notificació personal de la Resolució del director general d'Indústria i Energia de 2 de juny de 2003, relativa als recursos d'alçada interposats contra la resolució del Servei Territorial d'Indústria i Energia de València, de 24 de febrer de 2003 (Exp. ATLINE/2002/660), se'n procedix a la publicació en el Diari Oficial de la Generalitat Valenciana, de conformitat amb l'article 59.5 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú.
  
«Vist el recurs d'alçada interposat en data 7 d'abril de 2003 per:
  
Recurrent Referència
  
Vicente Bo Felis 1539/2003
  
Salvador Bononad Gascón 1540/2003
  
Encarna Roca Grau 1541/2003
  
Juan Gascón Bononad 1542/2003
  
Vicenta Císcar Mifsud 1543/2003
  
Salvador Grau Melo 1544/2003
  
María Grau Bixquert 1545/2003
  
Luis Ribis Vercher 1546/2003
  
Juan Félix Gascón 1547/2003
  
Mª Consuelo Grau Grau 1548/2003
  
Juan Brines Monleón 1549/2003
  
Francisco Grau Llácer 1550/2003
  
Remedio Brines Monleón 1551/2003
  
Isabel Fons Espí 1552/2003
  
Vicente Ordiñana Moreno 1553/2003
  
Luis Ribes Vercher 1554/2003
  
Vicente Juan Espí 1555/2003
  
Felipe Verdú Grau 1556/2003
  
Rosario Hernández Grau 1557/2003
  
Vicenta Magraner Jimeno 1558/2003
  
Amparo Almiñana Morant 1559/2003
  
Martín Grau Serra 1560/2003
  
Alfonso Fernández Blasco 1561/2003
  
Juan Feliu Gascón 1562/2003
  
contra la Resolució del director territorial d'Indústria, Comerç i Energia de València, de 24 de febrer de 2003, sobre autorització administrativa, declaració en concret d'utilitat pública i aprovació del projecte d'execució corresponent a l'Annex de modificació del projecte de línia elèctrica a 132 kV, doble circuit, entre la ST Vilanova i la ST Gandia, en el tram comprés entre els suports números 56 i 90, sol·licitades per Iberdrola, SA (Exp. ATLINE/ 2002/660), i atés que hi ha entre ells identitat substancial i íntima connexió, a efectes de resolució se'n procedix a l'acumulació de conformitat amb el que s'ha disposat en l'article 73 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Antecedents de fet
  
Primer. Amb data 11 de novembre de 2002, el Servei Territorial d'Indústria i Energia de València va dictar resolució d'autorització administrativa, declaració en concret d'utilitat pública i aprovació del projecte d'execució de la línia aèria d'alta tensió, de doble circuit, des de la ST Vilanova a la ST Gandia, en el tram comprés entre el suport número 56 i el suport número 90, sol·licitades per Iberdrola Distribución Eléctrica, SAU, als termes municipals de Simat de la Valldigna, Benifairó de la Valldigna, Tavernes de la Valldigna i Xeraco, tots ells de València, en què s'imposen les condicions recollides en la declaració d'impacte ambiental, de data 2 de maig de 2002, i se sol·licita la presentació en el termini de tres mesos d'annex al projecte que modifique el traçat de la línia en els trams inclosos en les condicions de l'esmentada declaració i, en concret:
  
- En el tram 1 (suport 56/carretera Simat de la Valldigna-Barx) la línia es desplaçarà cap al nord fins al camí existent al sud de la CV-600 a l'altura del Motor de la Companyia, des d'on continuarà en subterrani pel nucli urbà de Simat de la Valldigna, fins arribar al Fontarda on tornarà a ser aeri.
  
- En el tram 2 (carretera Simat de la Valldigna-Barx (CV-675)/Fontarda), es desplaçarà cap al nord sense afectar els vessants en ombria del massís del Montdúber i es realitzaran estudis detallats de l'afecció de la línia en el paisatge, amb la possibilitat d'instal·lar altres tipus de suports que en faciliten la integració en el medi, i del pas de la línia pels Clots, font del Clot, barranc i cova del Bolomor, etc., de forma que s'instal·le fora de les zones d'afecció i no s'ubiquen suports en les proximitats.
  
Segon. Tot complint l'esmentada resolució, amb data 7 d'agost de 2002, Iberdrola Ingeniería y Consultoría, SA, presentà l'annex de modificació del projecte de línia elèctrica a 132 kV, doble circuit, entre la ST Vilanova i la ST Gandia, en el tram comprés entre els suports números 56 i 90, als termes municipals de Simat de la Valldigna, Benifairó de la Valldigna i Tavernes de la Valldigna, que adjuntava la relació concreta i individualitzada dels béns i drets afectats, i que va ser sotmés a informació pública al tauler d'edictes dels ajuntaments afectats, periòdics locals i butlletins oficials. Al mateix temps, es trameteren separates del projecte a les administracions, els organismes o les empreses de servici públic o de servicis d'interés general amb béns i drets afectats a càrrec seu, a fi que establiren les condicions tècniques procedents.
  
Tercer. En el període d'informació pública hi van presentar al·legacions els veïns dels municipis afectats, en alguns casos com a propietaris de parcel·les així mateix afectades, en què manifeste la seua oposició al projecte en virtut de consideracions mediambientals, paisatgístiques i de salut pública, denuncien la saturació de línies elèctriques que patix la zona i sol·liciten que es consideren traçats alternatius, el soterrament del projectat, o, fins i tot, l'«alternativa zero».
  
Quart. Quant a informes i condicions dels organismes afectats, es van rebre els següents:
  
1. Amb data 21 d'octubre de 2002, l'Ajuntament de Tavernes de la Valldigna va trametre certificat d'acord plenari, adoptat en sessió de 14 d'octubre de 2002, en què emet informe desfavorable del projecte presentat, considera incompleta la documentació en ell inclosa i sol·licita el soterrament de la línia. I al·lega que la seua execució és incompatible amb la projectada «Variant de Tavernes de la Valldigna», que executarà la COPUT.
  
2. Amb data 18 d'octubre de 2002, l'Ajuntament de Benifairó de la Valldigna va trametre certificat d'acord plenari, adoptat en sessió de 7 d'octubre de 2002, en el qual mostrà el seu desacord amb el traçat proposat per la inadequada valoració de l'impacte mediambiental, per la incompatibilitat amb l'ús del sòl, segons les normes urbanístiques vigents al municipi, i pel negatiu impacte econòmic i social.
  
3. Amb dat 21 d'octubre de 2002, l'Ajuntament de Simat de la Valldigna va trametre certificat d'acord plenari, adoptat en sessió de 7 d'octubre de 2002, en el qual va mostrar la seua oposició al traçat proposat, tot exigint l'estudi d'altres alternatives en les quals es ponderen correctament el valor econòmic, mediambiental, paisatgístic i de salut humana i benestar.
  
4. Amb data 11 de novembre de 2002, la Confederació Hidrogràfica del Xúquer va autoritzar l'execució del projecte presentat, quant a l'afecció dels béns de la seua competència.
  
Cinqué. En successius escrits de 26 de novembre de 2002, de 3 de desembre de 2002 i de 10 de desembre de 2002, Iberdrola contestà les al·legacions rebudes; indica que el projecte complix la Recomanació 519/1999 del Consell de Comunitats Europees en allò relatiu a l'exposició al públic en general de camps electromagnètics (CEM) de 0 a 300 Ghz, a pesar de no ser d'obligat compliment, i cita diversos estudis les conclusions dels quals suposen que no es pot afirmar que els CEM de 50 Hz existents al nostre entorn són una amenaça per a la salut. Assenyala, així mateix, la inaplicabilitat del Reial Decret 1.066/2001, de 28 de setembre, per circumscriure's a les emissions d'energia produïdes per estacions radioelèctriques de radiocomunicacions o de radioastronomia, i, amb relació a la proposta de soterrament de tota o part de la línia, que esta no s'argumenta en cap motiu o estudi i que l'esmentada solució, en sòl no urbanitzable, implicaria un major impacte ambiental. Quant a la possible ampliació de la línia projectada, esta companyia no preveu tal pretensió.
  
Afegix que la prohibició de plantar arbres en l'espai afectat per la servitud de pas d'energia que es constituirà es limita a la plantació d'arbres de gran port que puguen arribar a l'alçada dels conductors, per la qual cosa l'aprofitament de les plantacions de tarongers queda assegurat, així com que tampoc no s'impedix el tancament de les parcel·les, sempre que es permeta el pas de la instal·lació, tot sent indemnitzats els propietaris, en qualsevol cas, de conformitat amb el que s'ha previst en la Llei d'Expropiació Forçosa.
  
D'altra banda, recorda la companyia elèctrica que el present projecte -annex de modificació- porta la seua causa de la declaració d'impacte ambiental de 6 de maig de 2002, per al compliment de la qual s'hi ha redactat, i que es preveu en l'esmentada declaració l'absorció de les LAT existents a la zona Alzira-Gandia a 132 kV i Alzira-Tavernes a 66 kV en la línia projectada; caldrà que s'instal·le per a això suports de quàdruple circuit en el tram al qual afecta el present projecte. Es tenen en compte, també, les mesures correctores de l'impacte en el paisatge, la vegetació, la fauna i en el patrimoni historicoartístic.
  
Iberdrola es compromet a trametre la informació gràfica complementària als ajuntaments que l'han sol·licitada, si bé, quant a l'afirmació de l'Ajuntament de Tavernes de la Valldigna, no es concreta l'abast de la suposada col·lisió amb les infraestructures projectades per la COPUT, i està la companyia disposada a atendre qualsevol requeriment de la COPUT per a evitar tal col·lisió.
  
I assenyala, finalment, que l'aplicació de l'article 81 de la Llei 6/1994, de la Generalitat Valenciana, es limita a l'execució d'obres públiques i construccions de servici públic, i no té el subministrament d'energia elèctrica esta condició, sinó de la de «servici essencial», des de la Llei del Sector Elèctric.
  
Sisé. Mitjançant sengles oficis de 16 de desembre de 2002, es traslladaren les objeccions formulades per Iberdrola als ajuntaments de Tavernes de la Valldigna, Simat de la Valldigna i Benifairó de la Valldigna.
  
Seté. Amb data 19 de desembre de 2002, la directora general de Planificació i Gestió del Medi, de la Conselleria de Medi Ambient, dictà resolució tot entenent que, amb la modificació proposada, queden esmenats els punts 1 i 8 de l'apartat 2n de la declaració d'impacte ambiental del projecte de línia aèria d'alta tensió de doble circuit, des de la ST Vilanova a la ST Gandia, en el tram comprés entre el suport número 56 i el suport número 90, el promotor del qual és Iberdrola, SA.
  
Huité. Amb data 10 de gener de 2003, l'Ajuntament de Tavernes de la Valldigna, mitjançant escrit firmat per l'alcalde de la corporació, va formular la seua oposició a les objeccions d'Iberdrola, on reitera les seues al·legacions anteriors i assenyala, entre altres consideracions, que «hi ha d'haver dues aprovacions, l'una l'autorització administrativa i l'altra la urbanística, que cal tramitar de conformitat amb el que establix la Llei Reguladora...».
  
Amb data 14 de gener de 2003, l'Ajuntament de Simat de la Valldigna aportà a l'expedient certificat de l'acord plenari de 30 de desembre de 2002, on reitera la seua oposició al projecte i a les objeccions que Iberdrola formulà al seu condicionat.
  
Amb data 22 de gener de 2003, l'Ajuntament de Benifairó de la Valldigna aportà a l'expedient certificat de la Resolució de l'Alcaldia de 16 de gener de 2003, en el qual rebutja les objeccions posades per Iberdrola a les condicions d'este ajuntament i reitera la seua oposició al projecte.
  
Nové. Amb data 24 de febrer de 2003, el director territorial d'Indústria, Comerç i Energia de València va resoldre autoritzar administrativament i declarar en concret la utilitat pública de l'annex de modificació del projecte de línia elèctrica a 132 kV, doble circuit, entre la ST Vilanova i la ST Gandia, en el tram comprés entre els suports números 56 i 90, sol·licitades per Iberdrola, SA, als termes municipals de Simat de la Valldigna, Benifairó de la Valldigna i Tavernes de la Valldigna, tot aprovant així mateix el projecte d'execució amb les mateixes condicions, generals i mediambientals, que el projecte original.
  
Desé. Contra l'esmentada resolució, amb data 7 d'abril de 2003 (i entrada en el registre d'este òrgan el 15 d'abril de 2003, entrada núm. 9746), les persones esmentades en l'encapçalament de la present resolució interposaren sengles recursos d'alçada, tots ells d'idèntic contingut i fonamentats en el fet que esta pateix del vici d'incongruència omissiva, per deixar de resoldre les qüestions plantejades sobre l'existència d'alternatives de traçat més recte i lògic que l'autoritzat, la necessitat d'efectuar els tràmits del planejament especial, i l'oposició al contingut de la declaració d'impacte ambiental de 19 de desembre de 2002. Al·leguen, així mateix, que la Direcció General de Planificació i Gestió del Medi aprovà el projecte abans que haguera finalitzat el termini per a recórrer la resolució de l'expedient ATLINE 2001/687, per la qual cosa no es pogueren tenir en compte totes les al·legacions, i que Iberdrola no ha complit les condicions imposades en aquella resolució.
  
Onzé. Traslladat el recurs a Iberdrola Distribución Eléctrica, SAU, esta ha comparegut, el 30 d'abril de 2003, i n'ha sol·licitat la desestimació.
  
Fonaments de dret
  
Primer. D'acord amb el criteri jurisprudencial (STS 3a, 14-5-2002, R. Cassació 8.447/1996), l'anomenada «incongruència omissiva» es produïx quan es deixa de contestar alguna de les pretensions sotmeses a consideració, sempre que no es puga interpretar raonablement el silenci com una desestimació tàcita la motivació de la qual pot induir-se del conjunt dels raonaments continguts en la resolució.
  
En el present cas, no pot recollir-se este motiu d'impugnació ja que els fonaments indicats en la resolució recorreguda oferixen la motivació precisa per a entendre rebutjats els arguments d'oposició al·legats al llarg del procediment.
  
Així, quant als pretesos defectes de tramitació de l'expedient i l'arbitrarietat de la seua resolució, la recorreguda declara que s'han acomplit els tràmits establits en el Reial Decret 1.955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica, tot constatant-se a més a més que no es complix cap dels supòsits establits en l'article 40 de la Llei 54/1997, de 27 de novembre, del Sector Elèctric, per a la denegació de l'autorització, ja que ens trobem davant autoritzacions de caràcter reglat que l'administració competent haurà d'atorgar sempre que no tinga lloc cap dels tres supòsits que establix el mencionat article 40. I sense que això puga titllar-se d'«arbitrarietat administrativa», tal com assenyala el recurrent, ja que es tracta del més estricte compliment de la legalitat.
  
Ha de fer-se notar que la possibilitat de projectar una alternativa viable, més allunyada de la zona afectada, i, per tant, més pròxima a d'altres, i també acceptable des del punt de vista tècnic i mediambiental, sempre és possible. Cosa que no obsta perquè l'opció elegida haja sigut correctament tramitada i avaluada, i es troba conforme i inatacable des del punt de vista jurídic.
  
En segon lloc, quant a l'al·legada necessitat que se seguisquen els tràmits del planejament especial, prèviament a l'execució de la instal·lació, la mateixa recorreguda reproduïx el que s'ha establit en l'article 40, abans esmentat, i assenyala que l'autorització s'atorga sense perjudici de les concessions i autoritzacions que siguen necessàries, d'acord amb altres disposicions que hi resulten aplicables i en especial les relatives a l'ordenació del territori i al medi ambient.
  
De manera que, per a procedir a l'execució material de la instal·lació autoritzada, caldrà seguir els tràmits que, si és el cas, corresponguen de conformitat amb la legislació urbanística, davant la instància competent, sense que això puga estimar-se com a motiu d'anul·lació de l'autorització, correctament atorgada en virtut de la normativa elèctrica.
  
Finalment, els recurrents manifesten la seua discrepància amb el contingut de la declaració d'impacte ambiental expedida el 19 de desembre de 2002, que considera complides les condicions 1 i 8 de la declaració d'impacte ambiental de 2 de maig de 2002 (emesa respecte del projecte original).
  
No obstant això, amb relació a este punt, la recorreguda s'acull a les afirmacions de la resolució de la directora general de Planificació i Gestió del Medi, de 19 de desembre de 2002, òrgan competent per al control mediambiental de les actuacions i que imposà les dites condicions, per la qual cosa ha d'ajustar-se al seu criteri per a considerar-les o no complides.
  
I, en este sentit, l'esmentada resolució assenyala que la línia elèctrica, al seu pas pels Clots i altres, s'ha desplaçat cap al centre de la vall a fi d'allunyar-la d'estos punts. I assenyala, així mateix, que s'estima viable, des del punt de vista mediambiental, la proposta d'Iberdrola d'unificar les línies existents de 132 kV i 66 kV recolzant-les en la línia en projecte a partir del suport número 83, amb la finalitat d'una única línia de quàdruple circuit, així com el soterrament d'ambdues línies al seu pas per sòls urbans de Tavernes de la Valldigna. Cal fer constar, davant les afirmacions defensades pels recurrents, que els esmentats compromisos de la peticionària li resulten d'obligat compliment, en constituir l'autorització atorgada una resolució condicionada, l'eficàcia de la qual es fa dependre del compliment de les condicions imposades en ella.
  
Segon. Es denuncia com a irregularitat administrativa el fet que, en la data en què va resoldre positivament el projecte presentat (que constituïx modificació de l'inicial) la Conselleria de Medi Ambient, el 19 de desembre de 2002, encara no havia expirat el termini per a recórrer contra la Resolució del Servei Territorial d'Indústria i Energia de València, d'11 de novembre de 2002, per la qual cosa es va autoritzar el projecte inicial (ATLINE 2001/687).
  
Respecte d'això, cal assenyalar que, de conformitat amb el que s'ha disposat en els articles 94 i 111 de la Llei 30/1992, de 26 de novembre, els actes administratius, en general, són immediatament executius, i cal acomplir-los, amb independència de la possibilitat que contra ells s'interpose qualsevol recurs administratiu. Per la qual cosa és correcta l'autorització del present annex de modificació, tot complint la resolució autoritzadora del projecte original.
  
Tercer. Finalment, davant els interrogants plantejats pels recurrents, es fa constar que esta administració vetlarà per l'estricte compliment de la normativa sobre instal·lacions elèctriques, a efectes del reconeixement definitiu i l'extensió de l'autorització d'explotació de la instal·lació de referència. I també, si és el cas, es farà complir estrictament el que s'ha disposat en la normativa sobre patrimoni historicoartístic.
  
Així mateix, si bé de cap manera els terrenys sobre els quals haja de passar la línia elèctrica projectada han de perdre el seu valor agrari i econòmic, qualsevol perjudici econòmic causat com a conseqüència de la seua execució serà oportunament indemnitzat, de conformitat amb les previsions de la Llei d'Expropiació Forçosa de 16 de desembre de 1954.
  
Resolució
  
En virtut d'això, esta Direcció General d'Indústria i Energia acorda desestimar els recursos d'alçada de referència, interposats contra la resolució del director territorial d'Indústria, Comerç i Energia de València, de 24 de febrer de 2003, sobre autorització administrativa, declaració en concret d'utilitat pública i aprovació del projecte d'execució corresponent a l'annex de modificació del projecte de línia elèctrica a 132 kV, doble circuit, entre la ST Vilanova i la ST Gandia, en el tram comprés entre els suports números 56 i 90, sol·licitades per Iberdrola, SA (Exp. ATLINE/ 2002/660), la qual es confirma en tots els seus punts.
  
La present resolució és definitiva en via administrativa i contra ella podrà interposar-se recurs contenciós administratiu, en el termini de dos mesos comptats des de l'endemà de la seua notificació, davant el jutjat contenciós administratiu competent, d'acord amb els criteris establits en l'article 14 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
València, 2 de juny de 2003.- El director general d'Indústria i Energia: José Monzonís Salviá.»